Ich solt aber dvr die svͤssen
Ich solt aber dvr die svͤssen·
gruͤssen· meigen walt heide ǒwe·
vnd der kleinen vogel svͤsses singen·
liesse eht mir an ir gelingen·
trut min trost mis herzen frôwe·
dc si minen kvmber wolde bvͤssen·
seht so wrde ich froͤideriche·
truter lip nv tv̊ genedekliche·
roter mvnt dv maht min leit verdringen·

Sv́sse minne sit din minne·
sinne· krenket zallen stvnden·
wie solde ich iemer danne fro beliben·
lieber lip vor allen liben·
heilent mir mins herzen wnden·
dc min froͤide lige an dem gewinne·
tv̊t ir dc so wirde ich froͤidebere·
selig wib nv scheident mich von swere·
minne dv maht mir min leit vertriben·

Ich han froͤide von ir eine·
si eine· troͤstet mich ir gvͤte·
da von mv̊s mir spilndv́ froͤide swinden·
liesse si mich genade vinden·
seht so froͤite min gemvͤte·
dc mir wrde ir roter kvs ein kleine·
so wer ich vil manger sorgen ane·
truͤrelehter lip ich lebe in wane·
das ich froͤide von iv mvge enpfinden·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse